安道爾

安道爾係西南歐一個非常細嘅內陸公國，位於庇里牛斯山脈東部，同法國同西班牙毗鄰，係世界上唯一重有封建制度嘅國。旅遊業相當發達，亦係避稅天堂。

意含 
安道爾源自納瓦拉嘅andurrial，意思係覆蓋灌木嘅土地。

歷史 
傳說查理曼大帝為咗回報安道爾人同摩爾人作戰，頒布特許狀，喺安道爾設立教區，命烏格爾嘅伯爵擔任主教一職。11世紀烏格爾主教同法國開始爭論安道爾嘅主權問題。

1278年雙方達成協議，安道爾由法國富瓦伯爵同西班牙烏格爾主教兩方一齊擁有主權，後來富瓦伯爵擁有嘅主權轉到納瓦拉國王手中，法王亨利四世喺1607年下令法國國家元首同烏格爾主教同時擁有安道爾嘅主權。

1933年法國因為世界經濟大蕭條導致社會動盪，佔領安道爾。1934年7月12號，一個俄羅斯冒險家 Boris Skossyreff‎ 喺烏格爾同大眾宣佈，佢擁有安道爾嘅主權，同時又向烏格爾主教宣戰。但係佢喺幾日之後即係7月20號被西班牙當局逮捕，並即刻被驅逐出境。1936至1940年，法國因為西班牙內戰而派兵駐守安道爾。

二戰期間，安道爾維持中立，成為維希法國同西班牙之間嘅走私重鎮。

安道爾長時間與世隔絕，只係保持對法國同西班牙嘅關係。近年嚟安道爾致力改善交通同通訊，又大力發展旅遊業。1993年，安道爾舉行公投，通過安道爾憲法，並且成為聯合國嘅成員。

政治 
安道爾嘅憲法喺1993年生效，憲法定明安道爾係一個君主立憲制國家，國家元首有兩個，稱為大公，分別係法國總統同西班牙加泰隆尼亞嘅羅馬天主教主教，大公為虛位職。

立法就由議會負責，議會設有28個席位，一半由全國性選舉選出，另一半就由各區選出。政府係由議會多數黨組成。

安道爾嘅國防由法國同西班牙負責。

政區 
安道爾分為七個教區：
 安道爾城 
 卡尼略 
 恩坎普 
 萊塞斯卡爾德-恩戈爾達 
 馬薩納 
 奧爾迪諾 
 聖胡利婭-德洛里亞

地理 

安道爾位於庇里牛斯山東部，境內係山地，平均海拔係1,996米，最高點係科梅佩特羅薩，海拔2,946米。成個國被三條Y形嘅狹谷分割，喺呢度有兩條河會合，成為瓦利拉河流向西班牙。氣候同鄰近地區，都係屬於溫帶氣候，但因境內地勢影響，夏天涼爽，而冬天降雪量較多。

經濟 
旅遊業佔GDP嘅80%，係安道爾經濟嘅主要來源。每年有大概九百萬人因免稅同冬夏兩季嘅度假設施而去安道爾旅遊。近來由於法國同西班牙喺自己境內實施經濟改革，令安道爾失去一啲免稅嘅優勢。

作為免稅天堂，安道爾嘅金融業亦都好重要。由於國內只係有2%嘅土地可耕種的關係，農產品大多數係喺國外進口；畜牧業以羊為主；工業產品主要有煙同傢具。

安道爾並唔係歐盟成員國，但係佢哋之間有特殊關係。

安道爾本身冇通貨，1991年之前用法國法郎同西班牙比塞塔，之後用歐元。同歐盟內嘅小國唔同，安道爾唔可以自製歐元。但由2004年10月起安道爾同歐盟達成協議，安道爾可以鑄造自己嘅歐元。

自然資源有水力發電、礦泉水、木材、鐵礦銅鉛等。

人口 
奇怪嘅係，安道爾只有33%嘅人口係安道爾人，外國僑民以西班牙人為主，另外重有葡萄牙人同法國人等。

文化 
官方語言係加泰羅尼亞文，同西班牙加泰羅尼亞省一樣。加文亦都係法西葡三國官方語言。